Vruntliken ok lefflike grot nw vnde alle tyd to voren myt Gode. Mo&#x0364;ghe gi weten, leuen nabere vnde besundergen guden vrunde, ersamen borghermestere vnde radmanne der stad Reuell, dat eyn van juwen medeborgheren, gheheten Laurens Vridach, is my schuldich eynne summe peninge, also ik hebbe eynen vtghesneden serteyne myt syner eghen hant schrifft, vnde he hefft de andere, de dar vpp lu&#x0364;t, eyn deels, dat he my schuldich is etc. Nw vor eneme jare sende ik Hans Onrost, mynes heren her Steens secretarius, to vorgenanten Laurens Vridach myt mynen openen macht breue to vorclarende alle vnse rekensschopp vnde to anamende myne betalinge vnde eme to geuende myne quitancie likerwys off ik dar suluen jeghenwerdich by hadde ghewesen; behaluen dat he eme welke tyd vorlengen edder dach geuen mochte, dat en hadde he van myner weghen nycht in beuelinge, vnde dat en steet ok nicht in mynen breue. Jtem so sande vorbero&#x0364;rde Laurens Vridach welke gudere j myne betalynge to mynen werde to deme Holme vnde schreff eme dat du&#x0364;rer in de hande wan dat kwnde vpp welken ende gelden. Do vorgenante Laurens dat to wetende krech, dat myn werd wolde dat so du&#x0364;r nicht anamen also he eme dat in dat hande gheschreuen hadde, do sande vorgenante Laurens synen dener tom Holme, gheheten Borchquart, vnde anamede een dels van den guderen to sik, na Laurens Vridach beuelinge, vnde vor dar mede in Vlanderen, vnde vo&#x0364;rbrochte de gudere. Jk hope, dat gi edder ander gude lude seggen my dat nicht vor eyn recht aff, dat ik sal dat anamen in myne betalinge, dat syn eghen dener vorvaren vnde vorbrocht heuet &c. Vortmer de gu&#x0364;dere, de dar bleuen to deme Holme in der stad, de wil ik gerne anamen in myne betalinge, alse des rades van dem Holme besworen breff jnne holt, alse ik jw sende myt dessen breffwiser Peter Oleues sone. Leuen, ersamen borghermestere vnde rad, jk bidde jw vruntliken, dat gi dessen vaken ghenomeden Laurens Vridach so willen vnderwisen vnde wesen my behulplik, dat ik myne betalinge van eme krighen mochte sunder lengher vorto&#x0364;gheringe, dat ik des neen behoff hebben do&#x0364;rue dat vorder mer to klaghen vor anderen guden heren. Dat were grote vare dat it so mochte komen, dat it de vngulde, de des nicht ghenoten hadde, dat Got vorbede. Hyr vpp beghere ik juwe vruntlike beschreuen antwerde; juwe ersamicheit beuele jk Gode almechtich to langen tiden. Wat jw leff is, do ik alle tyd gerne. Gescreuen vppe Rwne houe, des midweken negest vor sunte Marien Magdalenen daghe, vnder mynen jnghesegell anno Domini &c lxxxv°. Knwt Posse. Adress: Den ersamen, wisen vnde wolduchtigen heren borghermesteren vnde radmannen der stad Reuell, mynen besundern guden vrunden, kome desse breff.